Vitne i korrupsjonssaken nagler Stray til endring av faktura
Fakturaen det er snakk om er et av de viktigste bevisene mot Stray og de to medsiktede forretningsmennene. Den ble hentet ut av politiet fra serveren til selskapet Creacon AS - et selskap der Stray har eierinteresser. Inn til dette selskapet mottok Stray en betaling fra de to medsiktede, som han først fakturerte som en sponsorbetaling for et «Arena-show» som Creacon arrangerte. Men etter at forretningsmennene reagerte på denne fakturaen, ble den endret til å dreie seg om «konsulenttjenester» knyttet til en byggesak. - Dette kan det jo være ulike interesser bak, vi mener det uansett er grunnlag for å sikte dem for korrupsjon, sier politiadvokat Ole Bjørn Mevatne til VG. VG er kjent med at politiet har avhørt en kvinne som har vært ansatt i Creacon. Kvinnen har forklart at det var Stray som instruerte henne til å skrive at betalingen var for konsulentoppdrag. Hun sier til politiet at det ble sendt ut to fakturaer. Den første ble ikke betalt og det var den som var merket med «sponsormidler». Stray skal ha forklart den ansatte kvinnen at endringen av fakturaen måtte gjøres fordi det ble bedre regnskapsmessig for firmaet til de to forretningsmennene. Medarbeideren har sagt til politiet at hun ikke fattet noen mistanke om beløpets størrelse, selv om selskapet aldri hadde mottatt sponsormidler på det nivået før. Politiet mener sponsingen var fiktiv, og i realiteten var en betaling for at Stray skulle være en «døråpner» for de to forretningsmennene i byggemøter med kommunen. De to medsiktede er involvert i en reguleringssak, der de ønsker et tomteområde endret fra idrett til næringsdrift. Etter å ha møtt med det de opplevde som treg saksbehandling tok de kontakt med Stray. Han ordnet to møter: Ett med byråd for idrett, kultur og næring, Gunnar Bakke (Frp), og ett med Strays partifelle fra Høyre, leder for bystyrets Komité for miljø- og byutvikling, Dag Skansen. Begge uttaler til VG at de er overrasket over at mulig korrupsjon er knyttet til disse møtene. - Først og fremst fordi det er helt unødvendig å betale en mellommann, jeg sier alltid ja til å ha slike møter. Samtidig kjenner jeg Stray som en gjennomredelig fyr, og jeg skjønner ikke hvordan han kunne falle borti dette, sier Skansen til VG. - Det er ikke uvanlig at bystyrerepresentanter involverer seg i saker som angår deres bydel, så jeg hadde ingen grunn til å mistenke at det ikke lå gode hensikter bak, sier Bakke, som er tidligere ordfører i Bergen. Strays forsvarer, Rolf Knudsen, vil ikke svare på hvorfor fakturaen til slutt ble ført som konsulentoppdrag, til tross for at Stray tviholder på forklaringen om at det var sponsormidler. - Det har han forklart seg til politiet om. Midlene det er snakk om er sponsormidler. De møtene han har hatt med disse to forretningsmennene, er normale møter han har hatt som politiker, uten noen lovnader om penger, fortsetter han. Forsvarerne til de to siktede forretningsmennene har ikke svart på VGs henvendelser om saken.
Et sentralt vitne i korrupsjonssaken har forklart politiet at Høyre-politiker Jan Sverre Stray instruerte henne til å endre en omstridt faktura på 100.000 kroner.